«Жэбэчий щыщ уэрэдбзу»
РСФСР-м, Адыгэ Республикэм щIыхь зиIэ я артисткэ Щауэжь Розэ къызэралъхурэ илъэс 90 ирикъуащ мэлыжьыхьым и 2-м. Адыгэ Республикэм и мызакъуэу, Къэбэрдей-Балъкъэрми, Къэрэшей-Шэрджэсми ар къэзымыцIыху, и уэрэдхэр зэхэзымыха ису къыщIэкIынкъым.
Щауэжь Розэ
Щауэжьыр 1946 гъэм щIотIысхьэ Мейкъуапэ егъэджакIуэхэр щагъэхьэзыру дэт училищэм. Абы макъамэмкIэ щрагъэджащ Рублевэ П., Полянский А. сымэ.
Щауэжьым макъ дахэ зэриIэм гу лъитауэ щытащ зэфIэкI зыбгъэдэлъ щIалэгъуалэр къалъыхъуэу Мейкъуапэ къэкIуауэ щыта, Римский-Корсаков Н. и цIэр зэрихьэу Ленинград дэт консерваторием къикIа комиссэм хэта, профессор Чарушников В. Адыгэ къуажэ цIыкIум къыщыхъуа хъыджэбзым и зэфIэкIыр абы щыгъуэ наIуэ къэхъуауэ щытащ.
1953 гъэм Розэ щIотIысхьэ а консерваторием. Сценэмрэ вокалымрэ я щэхухэр къэзыхута, 1959 гъэм ехъулIэныгъэкIэ а еджапIэр къэзыуха Щауэжьыр Краснодар дэт филармонием, иужькIэ Адыгэ Республикэм и концерт эстрадэ бюром я уэрэджыIакIуэу щытащ. Ар зэрылэжьа зэманым къэрал псор къызэхикIухьащ, хамэ къэрал куэдым щыIащ. Абы и репертуарым сыт щыгъуи хэтащ адыгэ лъэпкъ уэрэдыжьхэмрэ урыс, хамэ лъэпкъ классикэмрэ.
Щауэжьыр хэтащ «Мейкъуапэ», «Лагъуэ-Накъэ», «Орида» ансамблхэм. Ауэ, дэнэ щымылэжьами, и макъ гуакIуэм едаIуэхэр дихьэхыу, и лэжьыгъэм и псэр етауэ щытащ.
Розэ композитор цIэрыIуэхэу Тхьэбысым Умар, Тыкъуэ Къаплъэн сымэ ядэлэжьащ. Тхьэбысымым итха «Уи нитIыр», «Си нанэ», «Сосрыкъуэ» уэрэдхэр дахэу игъэзащIэу щытащ.
Композитор Натхъуэ Жанхъуэт Щауэжьым уэрэд куэд хуитхащ. Абыхэм ящыщщ «Ярэби», «Адыгэ джэгу», «Нысэм и уэрэд» жыхуиIэхэр, нэгъуэщIхэри.
Москва дэт «Мелодия» фирмэм Розэ и пластинкэ зыбжанэ къыщыдагъэкIащ. АбыкIэ сэбэп къыхуэхъуащ РСФСР-м и щIыхь зиIэ, Адыгэ Республикэм и цIыхубэ артист ЛIыцIэрыIуэ Ким.
«Жэбэчий щыщ ди уэрэдбзу» — аращ Щауэжь Розэ и къуажэгъухэр, къэзыцIыхухэр нобэми къызэреджэр. Илъэс 40-м нэблагъэкIэ и макъ дахэмкIэ утыкур зыгъэбжьыфIа Щауэжьым деж-кIэ къыхуагъэфэща псоми нэхърэ а цIэр нэхъ лъапIэщ.
Уэркъ Жыраслъэн.
